《从军行三首 其三》
唐代·李约

候火起雕城，尘沙拥战声。游军藏汉帜，降骑说蕃情。

霜落滹沱浅，秋深太白明。嫖姚方虎视，不觉说添兵。

作者简介：[唐]宗室，字在博，一作存博。郑王元懿玄孙，勉子，官兵部员外郎。有画癖，闻一士人家有张璪所绘松石幛子，乃诣购其家，弱妻已练为衣裹。唯得两幅，双柏一石，嗟惋久之，作绘练记。以至行雅操知名当时。特精楷隶，并善画梅。又萧字为梁侍中萧子云壁书，李约得之，崔备为之记，约自为赞，又以名其斋。《唐书宗室世系表》、《历代名画记》、《宣和画谱》、《图绘宝鉴补遗》、《萧斋记》